Merki Ólympíuleikanna sem haldnir voru í Moskvu árið 1980 . AFP Rússar voru í dag úrskurðaðir í fjögurra ára bann frá öllum stórum íþróttaviðburðum af WADA , Alþjóðalyfjanefndinni , en framkvæmdastjórn hennar komst að þessari niðurstöðu á fundi í Lausanne í Sviss . Rússar geta þar með ekki keppt undir sínum fána á stórum íþróttaviðburðum eins og Ólympíuleikunum 2020 í Tókýó og heimsmeistarakeppni karla 2022 í Katar . Rússneskt íþróttafólk sem getur sannað sakleysi sitt gagnvart lyfjahneyksli Rússa má hins vegar keppa undir hlutlausum fána . Ástæðan fyrir banninu er sú að lyfjanefnd Rússa var úrskurðuð vanhæf eftir að hafa átt við gögn um lyfjapróf sem afhent voru rannsakendum í janúar á þessu ári . Þau gögn þurftu Rússar að afhenda WADA í kjölfarið á að þeim var leyft að keppa á ný árið 2018 , eftir að hafa áður fengið þriggja ára keppnisbann vegna lyfjahneykslisins sem opinberað var í landinu árið 2015 . Alls kepptu 168 Rússar undir hlutlausum fána á Vetrarólympíuleikunum í Suður-Kóreu árið 2018 . Rússar hafa verið banni hjá Alþjóðafrjálsíþróttasambandinu frá árinu 2015 . Bannið hefur ekki áhrif á þátttöku Rússa í lokakeppni Evrópumóts karla árið 2020 en þeir hafa unnið sér keppnisrétt þar . Ástæðan er sú að UEFA , Knattspyrnusamband Evrópu , er ekki talið einn af „ stærstu skipuleggjendum íþróttaviðburða “ eins og kveðið er á um í reglum lyfjanefndarinnar . Rússar hafa þriggja vikna frest til að áfrýja úrskurðinum .